PRAVILNIK

O NAČINU I POSTUPKU UPRAVLJANJA OTPADNIM GUMAMA

("Sl. glasnik RS", br. 104/2009 i 81/2010)

I OSNOVNE ODREDBE

**Član 1**

Ovim pravilnikom bliže se propisuje način i postupak upravljanja otpadnim gumama.

**Član 2**

Izrazi upotrebljeni u ovom pravilniku imaju sledeće značenje:

1) *otpadne gume* jesu gume od motornih vozila (automobila, autobusa, kamiona, motorcikala i dr.), poljoprivrednih i građevinskih mašina, prikolica, letelica, vučenih mašina, drugih mašina i uređaja i ostali slični proizvodi, nakon završetka životnog ciklusa, koje vlasnik odbacuje ili namerava da odbaci zbog oštećenja, istrošenosti ili drugih razloga;

2) *vlasnik otpadnih guma* jeste fizičko ili pravno lice koje učestvuje u prometu otpadnih guma kao posredni držalac otpadnih guma, kao i pravno ili fizičko lice čijom delatnošću stalno ili povremeno nastaju otpadne gume;

3) *sakupljač otpadnih guma* jeste fizičko ili pravno lice koje ima dozvolu za obavljanje navedene delatnosti, u skladu sa zakonom;

4) *lice koje vrši transport otpadnih guma* jeste fizičko ili pravno lice koje ima dozvolu za obavljanje navedene delatnosti, u skladu sa zakonom;

5) *lice koje vrši skladištenje otpadnih guma* jeste fizičko ili pravno lice koje ima dozvolu za obavljanje navedene delatnosti, u skladu sa zakonom;

6) *lice koje vrši tretman otpadnih guma* jeste fizičko ili pravno lice koje ima dozvolu za obavljanje navedene delatnosti, u sladu sa zakonom;

7) *tretman otpadnih guma* jeste svaki postupak reciklaže i korišćenja otpadnih guma u energetske svrhe;

8) *Dokument o kretanju otpada* jeste poseban dokument koji popunjava vlasnik otpadnih guma, lice koje vrši transport, lice koje vrši sakupljanje i skladištenje i/ili tretman otpadnih guma prilikom njihovog preuzimanja, u skladu sa posebnim propisom;

9) *novogenerisane otpadne gume* jesu gume koje su postale otpadne gume od dana stupanja na snagu ovog pravilnika.

II NAČIN I POSTUPAK UPRAVLJANJA OTPADNIM GUMAMA

**Član 3**

Upravljanje otpadnim gumama je skup mera koje obuhvataju sakupljanje, transport, skladištenje i tretman otpadnih guma.

**Član 4**

Upravljanje otpadnim gumama sprovodi se na način i po postupku kojim se obezbeđuje zaštita zdravlja ljudi i životne sredine.

Otpadne gume ne mogu se odlagati na deponiju.

**Član 5**

Vlasnik otpadnih guma predaje otpadne gume sakupljaču otpadnih guma, i/ili licu koje vrši skladištenje otpadnih guma, odnosno licu koje vrši tretman otpadnih guma.

**Član 6**

Sakupljač otpadnih guma i/ili lice koje vrši transport otpadnih guma, lice koje vrši skladištenje otpadnih guma i lice koje vrši tretman otpadnih guma preuzima otpadne gume od vlasnika otpadnih guma.

Prilikom predaje otpadnih guma vlasnik otpadnih guma iz stava 1. ovog člana ne plaća naknadu sakupljaču otpadnih guma i/ili licu koje vrši transport otpadnih guma, licu koje vrši skladištenje otpadnih guma i licu koje vrši tretman otpadnih guma.

**Član 7**

Vlasnik otpadnih guma, sakupljač otpadnih guma, lice koje vrši transport otpadnih guma, lice koje vrši skladištenje otpadnih guma i lice koje vrši tretman otpadnih guma popunjavaju Dokument o kretanju otpada, u skladu sa posebnim propisom.

**Član 8**

Sakupljanje otpadnih guma vrši se na propisan način, odnosno njihovo skladištenje vrši se u skladištu otpadnih guma koje može biti zatvoreno ili otvoreno i koje ima opremu za utovar i istovar otpadnih guma, u skladu sa posebnim propisom.

Otvoreno skladište mora da bude na betonskoj podlozi i ograđeno ogradom visine najmanje 2 m.

Skladište mora da bude pod nadzorom kako bi se sprečio pristup neovlašćenim licima i mora da ima sistem za zaštitu od požara, u skladu sa posebnim propisom.

**Član 9**

Tretman otpadnih guma vrši se u postrojenju koje ispunjava uslove utvrđene zakonom i drugim propisima, naročito u pogledu mera za sprečavanje, smanjenje i otklanjanje mogućih štetnih uticaja na životnu sredinu.

**Član 10**

Tretman otpadnih guma obuhvata reciklažu otpadnih guma i korišćenje u energetske svrhe.

Reciklaža otpadnih guma obuhvata najmanje 80%, a korišćenje u energetske svrhe najviše 20% od ukupne količine sakupljenih otpadnih guma u prethodnoj godini (novogenerisane otpadne gume).

III IZVEŠTAVANJE O OTPADNIM GUMAMA

**Član 11**

Dnevna evidencija o nastalim količinama, poreklu i predaji otpadnih guma sakupljaču otpadnih guma, licu koje vrši skladištenje otpadnih guma i licu koje vrši tretman otpadnih guma vodi se za količine otpadnih guma koje na godišnjem nivou iznose više od 1.000 kg otpadnih guma.

Dnevna evidencija vodi se o sakupljenim, uskladištenim i tretiranim količinama otpadnih guma.

IV PRELAZNE I ZAVRŠNE ODREDBE

**Član 12**

Vlasnik otpadnih guma dužan je da uskladi svoje poslovanje sa odredbama ovog pravilnika u roku od 90 dana od dana stupanja na snagu ovog pravilnika.

**Član 13**

Za 2010. godinu reciklaža otpadnih guma obuhvatiće 70%, a korišćenje u energetske svrhe 30% od ukupne količine sakupljenih otpadnih guma u prethodnoj godini.

**Član 14**

Ovaj pravilnik stupa na snagu osmog dana od dana objavljivanja u "Službenom glasniku Republike Srbije".

***Samostalni članovi Pravilnika o izmeni i dopunama  
Pravilnika o načinu i postupku upravljanja otpadnim gumama***

*("Sl. glasnik RS", br. 81/2010)*

**Član 3**

Reciklaža novogenerisanih otpadnih guma od dana stupanja na snagu ovog pravilnika do 31. decembra 2010. godine obuhvatiće 70%, a korišćenje u energetske svrhe 30% od ukupne količine sakupljenih otpadnih guma u prethodnoj godini.

**Član 4**

Ovaj pravilnik stupa na snagu osmog dana od dana objavljivanja u "Službenom glasniku Republike Srbije".